Gazetarët bëjnë parashikime për zhvillimet pas raportit të treshes
Një gazetar gjerman dhe një rus analizojnë gjendjen e krijuar së fundmi
Afati për arritjen e një marrëveshjeje të negociuar për të ardhmen e Kosovës përfundoi me 10 dhjetor pa ndonjë konsensus. Udhëheqësit shqiptarë të Kosovës thonë tani se do të shpallin pavarësinë brenda pak muajve. Zëri i Amerikës bisedoi me gazetarë gjermanë dhe rusë për zhvillimet që mund të ndodhin më tej. Kosova është tema e një mosmarrëveshjeje territoriale dhe politike mes qeverisë serbe dhe popullsisë shqiptare që përbën shumicën. Që kur NATO-ja ndërhyri në vitin 1999 për të mbrojtur shqiptarët nga ushtria serbe, Kosova është administruar nga OKB-ja. Negociatat ndërkombëtare filluan në vitin 2006 për të përcaktuar statusin përfundimtar të Kosovës. Shqiptarët e Kosovës kërkojnë pavarësinë nga Serbia, ndërsa Beogradi e kundërshton atë. Uashingtoni mbështet planin e ndërmjetësit të OKB-së për pavarësi të mbikqyrur, ndërsa Rusia mbështet autonominë e gjerë brenda Serbisë. Ministrat e jashtëm të BE-së nuk arritën të dilnin me një qëndrim të përbashkët këtë javë në Bruksel pro pavarësisë së Kosovës. Shumica e 27 vendeve mbështesin pavarësinë, pëveç Qipros. Greqia, Spanja dhe Sllovakia hezitojnë gjithashtu ta mbështesin plotësisht pavarësinë. Ministri i jashtëm rus Sergei Lavrov thotë se shpallja e njëanshme e pavarësisë së Kosovës do të nxiste lëvizje të tjera separatiste. Këshilli i Sigurimit do t’i diskutojë qëndrimet e treshes, SHBA, Rusi dhe BE me 19 dhjetor. Matias Rueb, shef i zyrës së gazetës Frankfurter Allgemeine në Uashington thotë se nuk ishte habi që afati për arritjen e një zgjidhjeje nga treshja kaloi pa ndonjë marrëveshje. Gazetari rus Igor Zevelev, shef i zyrës së RIA Novesti, agjencia ruse e lajmeve dhe informacionit në Uashington, thotë se Rusia do të vazhdojë të bllokojë rezolutën pro pavarësisë së Kosovës. Zoti Zevelev thotë se nuk mund të parashikohet nëse do të ketë dhunë në Kosovë. Serbët në veri të Kosovës mund të kërkonin ndarjen nga shteti i ri dhe bashkimin me Serbinë. Përveç kësaj, vende të tjera evropiane që kanë pakica mund të ndiheshin të kërcënuar. Por Matias Rueb thotë se shumica e anëtarëve të BE-së nuk mendojnë se Kosova do të krijojë një precedent, dhe se kërcënimi për dhunë është i ekzagjeruar. Beogradi ka kërcënuar se do të shkëpusë marrëdhëniet diplomatike me vendet që njohin pavarësinë e Kosovës. Por shumë analistë thonë se kjo do të jetë e përkohshme sepse Serbia, eventualisht, dëshiron të anëtarësohet në Bashkimin Evropian.